Spider-Man (Γη-616)

Ο Spider-Man είναι ο πιο δημοφιλής ήρωας της MARVEL!

Πρώτα Χρόνια
Ο Peter Parker γεννήθηκε στο Queens, με γονείς τους Richard και Mary Parker, οι οποίοι ήταν πράκτορες της CIA. Ενώ ο Peter ήταν ακόμα βρέφος, οι γονείς του είχαν ανατεθεί να διεισδύσουν στο δίκτυο κατασκοπείας της Αλγερίας, που ήταν ελεγχόμενο από τον κομουνιστή πράκτορα, τον Red Skull (Albert Malik). Τη στιγμή που ο Red Skull έμαθε ότι ο Richard και η Mary ήταν διπλοί πράκτορες, τους σκότωσε σε μια συντριβή αεροπλάνου που πετούσε πάνω από θάλασσα, μέσω ενός από τους πράκτορές του. Τότε ο Skull ενοχοποίησε τους γονείς του Peter για προδοσία. Μετά το θάνατο των γονιών του, ο Peter έζησε με το θείο και τη θεία του, Ben και May Parker, ένα ηλικιωμένο ζευγάρι χωρίς παιδιά, στο Forest Hills, στη Νέα Υόρκη. Ο Ben και η May έγιναν οι θετοί γονείς του Peter και τον ανέθρεψαν σαν να ήταν δικό τους παιδί. Σπάνια μιλούσαν για τους γονείς του, έτσι ο Peter έμεινε με την εντύπωση ότι οι γονείς του τον είχαν εγκαταλείψει εξαιτίας κάποιου δικού του λάθους. Ζώντας με το φόβο μιας δεύτερης εγκατάλειψης, ο Peter έβαλε τα δυνατά του για να κερδίσει την αγάπη του θείου και της θείας του. Δεν υπήρχε λόγος να ανησυχεί, αφού ο Ben και η May τον υπεραγαπούσαν. Κατά τα επόμενα 9 χρόνια, ο Peter έτεινε να γίνει εξαιρετικά ευφυής στον τομέα της επιστήμης και ήταν υποδειγματικός μαθητής στο Λύκειο Midtown, γεγονός που έκανε όλους τους καθηγητές του να τον εκτιμούν. Πάντοτε ήταν διαβασμένος και έκανε όλες του τις εργασίες. Ο εξαιρετικά ντροπαλός χαρακτήρας του Peter και το σχολαστικό ενδιαφέρον του συχνά τον έκαναν περιθωριοποιημένο και στόχο για ψευτοπαλληκαράδες, κυρίως του Flash Thompson, ενός αστέρα του ποδοσφαίρου. Οι υπόλοιποι μαθητές δε συμπαθούσαν ιδιαίτερα τον πανέξυπνο και μικρόσωμο Peter, αλλά καθώς ο ίδιος ήταν ντροπαλός, κάποιοι από τους συμμαθητές του παρεξηγούσαν τη σιωπή του ως υπεροψία. Ο Peter δυσκολευόταν να κάνει φίλους, παρ' όλα αυτά συνέχιζε να προσπαθεί. Συχνά τους προσκαλούσε σε ταινίες επιστημονικής φαντασίας, συνήθως όμως εκείνοι του απαντούσαν με κοροϊδίες, ενώ σχεδόν ποτέ δεν τον καλούσαν στις παρέες τους.

Πριν αποκτήσει τις υπερδυνάμεις του, ο Peter Parker είχε δύναμη αρκετά μικρότερη από το μέσο όρο για αγόρι της ηλικίας του. Όχι μόνο ήταν αδέξιος και είχε πρόβλημα στο συντονισμό των κινήσεών του, αλλά και δε διέθετε κάποια αθλητική ικανότητα. Επίσης φοβόταν τα ύψη: ακόμα και το να πάρει ένα βιβλίο από το πάνω ράφι της βιβλιοθήκης μπορούσε να του προκαλέσει έντονο ίλιγγο.

Ο Peter πάντοτε θεωρούσε καλύτερο φίλο του το θείο του, τον Ben. Ο Ben είχε μια μεγάλη συλλογή από παλιά περιοδικά κόμικς και επιστημονικής φαντασίας, τα οποία με χαρά δάνειζε στον ανιψιό του. Ο Peter περνούσε ατέλειωτες ώρες διαβάζοντας τις συναρπαστικές περιπέτειες των γενναίων ηρώων. Ονειρευόταν να γίνει κάποτε κι εκείνος ένας μασκοφόρος ήρωας σαν τον Captain America και να σκορπίζει τον τρόμο στους εγκληματίες.

Η «Γέννηση» του Spider-Man
Ενώ ο Peter παρευρισκόταν σε μια δημόσια έκθεση που επιδείκνυε τον ασφαλή χειρισμό πυρινικών αποβλήτων, χορηγούμενη από την General Techtonics Corporation, τότε ο δεκαπεντάχρονος Peter Parker τσιμπήθηκε στο χέρι από μια αράχνη η οποία όμως είχε εκτεθεί σε τεράστια ποσότητα ραδιενέργειας από έναν επιταχυντή σωματιδίων που χρησιμοποιήθηκε στην επίδειξη. Χωρίς να το ξέρει ο Peter, πριν η αράχνη πεθάνει από τη ραδιενέργεια, και αφότου έπεσε από το χέρι του, στίμπησε ένα κορίτσι, την Cindy Moon, στον αστράγαλο. Στο δρόμο για το σπίτι του, ο Peter ανακάλυψε ότι είχε, με κάποιο τρόπο, αποκτήσει απίστευτη δύναμη, ευκινησία, και την ικανότητα να προσκολλάται σε τοίχους, χαρακτηριστικά όπως μιας αράχνης τα οποία συνέδεσε άμεσα με το τσίμπημα της αράχνης. Βλέποντας μια διαφήμιση με χρηματικό έπαθλο για την παραμονή στο ρινγκ για τρία λεπτά με έναν επαγγελματία παλαιστή, ο Peter αποφάσισε ότι αυτός θα ήταν ένας καλός τρόπος για να δοκιμάσει τις δυνάμεις του. Φορώντας μάσκα για να αποφύγει το ενδεχόμενο να ντροπιαστεί στην περίπτωση έχανε, ο Peter νίκησε εύκολα τον αντίπαλό του. Ένας τηλεοπτικός παραγωγός παρακολούθησε την επίδοσή του Peter και τον έπεισε να «ανέβει» στην τηλεόραση. Ο Peter ανυπόμονος να εκμεταλλευτεί τις νέες του δυνάμεις, σχεδίασε μια πλήρη στολή που κρύβει την αληθινή του ταυτότητα και κατασκεύασε υγρό παρόμοιο με ιστό αράχνης και το τοποθέτησε στους εκτοξευτές ιστού που ο ίδιος είχε κατασκευάσει. Ο Peter ξεκίνησε καριέρα στο χώρο του θεάματος με το ψευδώνυμο Amazing Spider-Man.

Έπειτα από την πρώτη του εμφάνιση στην τηλεόραση, ο Peter κατευθυνόταν προς έναν ανελκυστήρα, όταν ένας υπεύθυνος ασφαλείας του ζήτησε να σταματήσει έναν κλέφτη. Ο Peter δεν έκανε τίποτα, ισχυριζόμενος ότι δεν ήταν δικιά του ευθύνη να το κάνει, και ο κλέφτης ξέφυγε. Ο Peter ξέχασε το περιστατικό καθώς η φήμη του μεγάλωνε, αλλά μετά από μερικές μέρες, καθώς επέστρεφε σπίτι τη νύχτα, βρήκε τον θείο του, Ben, δολοφονημένο. Μαθαίνοντας από την αστυνομία ότι ο διαρρήκτης που δολοφόνησε τον θείο του κρυβόταν σε μια αποθήκη, ο Peter άλλαξε σε Spider-Man και τον αιχμαλώτισε εύκολα. Όμως, συνειδητοποίησε ότι ήταν ο ίδιος κλέφτης που ο Peter είχε επιτρέψει να ξεφύγει λίγες μέρες νωρίτερα. Γεμάτος τύψεις, ο Peter έμαθε, με το χειρότερο δυνατό τρόπο, ότι όταν κάποιος έχει δύναμη, έχει υποχρέωση να τη χρησιμοποιεί υπεύθυνα, και ορκίστηκε ότι ποτέ δε θα επέτρεπε να υποφέρει άλλος αθώος επειδή ο Spider-Man έμεινε αμέτοχος. Έτσι ο Peter αποφάσισε να γίνει υπερήρωας.



Αναλαμβάνοντας Μεγάλη Ευθύνη
Το πρώτο πρόβλημα που αντιμετώπισε ο Peter ήταν η έλλειψη χρημάτων με το θάνατο του θείου του. Η θεία του, May, ήταν πολύ αδύναμη για να δουλέψει κι έτσι ο Peter αποφάσισε να εργαστεί, παρ' όλο που η θεία του ήθελε ο Peter να γίνει επιστήμονας. Ο Peter σκέφτηκε ακόμα και να χρησιμοποιήσει τις δυνάμεις του για έγκλημα, αλλά, καθώς σκέφτηκε πώς θα αντιδρούσε η θεία του αν τον φυλάκιζαν, αποφάσισε να μην το κάνει. Ωστόσο, του φαινόταν απίστευτο να βρει δουλειά προκειμένου να πληρώσει τα αυξημένα του χρέη. Ως Spider-Man, ο Peter δεν ήταν σε θέση να συνεχίσει την καριέρα του ως τηλεοπτικός αστέρας, εξαιτίας του J. Jonah Jameson, ιδιοκτήτη του περιοδικού NOW και της εφημερίδας Daily Bugle. Ο Jameson, ο οποίος μισούσε τους μασκοφόρους εκδικητές και υποστήριζε ότι ο Spider-Man είναι μια απειλή για την κοινωνία, ξεκίνησε μια καμπάνια εναντίον του Spider-Man, δηλώνοντας ότι ήταν κακή επιρροή για τα παιδιά, και εγκληματίας επειδή έπαιρνε τη δικαιοσύνη στα χέρια του, αναφερόμενος στο γεγονός με τον διαρρήκτη. Αυτές οι διαμαρτυρίες είχαν επίδραση στο δημόσιο και το έστρεψαν εναντίον του Spider-Man, αιτία που έκανε τον μάνατζερ του Spider-Man να τον αφήσει, καθώς και τον Spider-Man να χάσει τη δυνατότητα να κερδίζει χρήματα ως Spider-Man.

Ο Peter έψαξε για δουλειά μέσω των αγγελιών, αλλά κανένας εργοδότης δεν τον δέχτηκε. Χωρίς να είναι σε θέση να χρησιμοποιήσει τις υπερδυνάμεις του ως Spider-Man, ο Peter ήταν εξαγριωμένος, και η οργή του μεγάλωσε αφότου είδε τη θεία του να πουλάει τα κοσμήματά της προσπαθώντας να κερδίσει μερικά χρήματα.

Η δεύτερη ηρωική πράξη του Spider-Man ήταν όταν έσωσε το γιο του Jameson, John Jameson, ο οποίος ήταν αστροναύτης, από ένα ατύχημα σε μια αποκλίνουσα διαστημική κάψουλα. Ο Spider-Man προσδέθηκε σε ένα μικρό αεροπλάνο και επιβιβάστηκε στην κάψουλα όταν αυτή εισχώρησε στην ατμόσφαιρα. Τότε ο Spider-Man συνέδεσε το κομμάτι που έλειπε από την κάψουλα- επιτρέποντάς την να προσγειωθεί με ασφάλεια. Μολονότι είχε σώσει τον John, ο Spider-Man κατηγορούνταν ακόμα από τον J.J. Jameson για το ατύχημα.

Αργότερα, προσπαθώντας να βρει έναν τρόπο να κερδίσει μερικά χρήματα, ο Spider-Man αποφάσισε να προσχωρήσει στους Fantastic Four. Εισέβαλε στο Baxter Building, πολεμώντας τους Fantastic Four, ως έναν τρόπο για να τους δείξει τη δύναμή του, αλλά η ομάδα αρνήθηκε την είσοδο του Spider-Man σε αυτή αφότου του εξήγησαν ότι δεν πληρώνονταν για τις ενέργειές τους και ότι ήταν μια οικογένεια, όχι επιχείρηση. Αργότερα την ίδια μέρα, ο Ρώσσος εγκληματίας και άρχοντας των μεταμφιέσεων γνωστός ως Chameleon χρησιμοποίησε την ταυτότητα του Spider-Man για να κλέψει σχέδια αντιπυραυλικής άμυνας. Ο πραγματικός Spider-Man χρησιμοποιήθηκε από τον Chameleon ως πιόνι για να διαφύγει από τον τόπο του εγκλήματος χωρίς προβλήματα. Αφότου κατάφερε να αποφύγει τη σύλληψη από την αστυνομία, ο Spider-Man άρπαξε τον Chameleon με ένα ελικόπτερο πριν αυτός προλάβει να φτάσει ένα σοβιετικό υποβρύχιο, και τον παρέδωσε στις αρχές. Ο Peter τελικά βρήκε τρόπο να κερδίσει χρήματα όταν η Daily Bugle ζήτησε φωτογραφίες του φτερωτού εγκληματία γνωστό ως Vulture. Όχι μόνο ο Spider-Man νίκησε τον κακοποιό, αλλά βρήκε τρόπο να τραβήξει φωτογραφίες, χάρη στις οποίες ο J.J. Jameson προσέλαβε τον Peter για να φωτογραφίζει τον Spider-Man, με την προϋπόθεση ότι ο αρθρογράφος δε θα ρωτούσε τον Peter πώς τράβηξε τις φωτογραφίες. Σύντομα ο Peter κέρδιζε χρήματα πουλώντας τις φωτογραφίες στην "Bugle" ως ελεύθερος επαγγελματίας.

Νωρίς στην καριέρα του, ο Spider-Man πολέμησε πολλούς κακοποιούς όπως: τον Tinkerer- τον ετεροθαλή αδελφό του Chameleon, Kraven the Hunter, που προσπάθησε να κυνηγήσει τον Spider-Man- τον Sandman, έναν εγκληματία που μετατρέπεται σε άμμο- τον Doctor Doom- τον Lizard, έναν λαμπρό επιστήμονα που μεταμορφώνεται σε γιγάντιο ερπετό- τον Fox (στην πρώτη του συνεργασία με τον Human Torch)- τον Living Brain (ένα μηχάνημα που τρελάθηκε)- τον Electro: πρώην ηλεκτρολόγος ο οποίος, σε ένα ατύχημα, μετατράπηκε σε ανθρώπινη μπαταρία- τον άρχοντα του εγκλήματος, Big Man, και τους Enforcers του- τον Mysterio: άρχοντας των ψευδαισθήσεων, ο οποίος προσπάθησε να κάνει τον Spider-Man να φαίνεται ως εγκληματίας- τον Doctor Octopus: ένας καλός επιστήμονας ο οποίος, μετά από ένα ατύχημα, είχε τέσσερις επιπλέον μεταλλικούς βραχίονες προσκολλημένους στην πλάτη του- και τον πιο θανάσιμο εχθρό όλων των εποχών, τον Green Goblin: ένας τρελός εγκληματίας, ο οποίος ήθελε να γίνει ο νέος βασιλιάς του υποκόσμου. Μερικοί από αυτούς τους κακοποιούς θα αποτελούσαν τους Sinister Six, υπό την ηγεσία του ίδιου του Doctor Octopus, μια ομάδα που προσπάθησε να προκαλέσει τον Spider-Man με το να απαγάγουν τη θεία May, προσπαθώντας να αναγκάσουν τον Peter να καλέσει τον Spider-Man, αλλά απέτυχαν.

Εκείνο τον καιρό, ο Peter έβγαινε με την Betty Brant από την Daily Bugle, παρόλο που η Liz Allan φλέρταρε με αυτόν. Συγχρόνως, η θεία May και η γειτόνισσά τους, Anna Watson, συνεχώς ενθάρρυναν τον Peter να βγει ραντεβού με την ανιψιά της Anna, Mary Jane Watson.

Πριν την αποφοίτησή του από το λύκειο, ο Peter συνέχισε να πολεμά απειλές, όπως το Circus of Crime, τον Scorpion, τον Beetle, τον Mysterio (ο οποίος προσποιήθηκε ότι ήταν ένας φημισμένος ψυχίατρος σε μια προσπάθεια να κάνει τον Spider-Man να πιστέψει ότι ήταν παράφρων), τα Spider-Slayers του Spencer Smythe, τον Crime-Master και τον Molten Man. Επίσης, ο Peter βοήθησε τους πρόσφατα συγκροτημένους Avengers στο να νικήσουν ένα ρομπότ Spider-Man, δημιουργημένο από τον Kang.



Ένας Ήρωας στο Πανεπιστήμιο
Τελικά, ο Peter αποφοίτησε από το Λύκειο Midtown με τον υψηλότερο μέσο όρο στην ιστορία του σχολείου, και κέρδισε επιστημονική υποτροφία στο περίφημο Empire State University (ωστόσο, ο Peter κόντεψε να χάσει την τελετή αποφοίτησης. Ενώ οι άλλοι απόφοιτοι μετείχαν στην τελετή, εκείνος πολεμούσε εναντίον του Molten Man. Νίκησε και έφτασε στην τελετή την ώρα που ανακοινώθηκε ότι είχε κερδίσει υποτροφία στο Empire State University). Ο Peter συνάντησε νέους συμμαθητές, όπως τον Harry Osborn και τη Gwen Stacy. Μολονότι έκανε ένα κακό ξεκίνημα με αυτούς, τελικά ο Peter συμφιλιώθηκε μαζί τους, καθώς και με τον Flash Thompson, τον νταή από το Λύκειο, ο οποίος, ειρωνικά, ήταν ο μεγαλύτερος θαυμαστής του Spider-Man. Ο Green Goblin επέστρεψε και ανακάλυψε την ταυτότητα του Spider-Man, απαγάγωντάς τον και αποκαλύπτοντας το δικό του alter-ego, αυτό του Norman Osborn, πατέρα του Harry. Σε μια σκληρή μάχη, ο κακοποιός έχασε όλες τις αναμνήσεις που είχε ως υπερεγκληματίας.

Εκείνον τον καιρό, ο Spider-Man πολέμησε νέους εχθρούς όπως: τον Cat Burglar- τον Rhino, έναν κακοποιό σε μια θωρακισμένη στολή, ο οποίος προσπάθησε να απαγάγει τον John Jameson- και τον Shocker, έναν εγκληματία με γάντια που εξαπολύουν ωστικά κύματα. Ακόμα, ο Spider-Man συνεργάστηκε με τον Dr. Strange για να νικήσει τον μάγο, γνωστό ως Xandu. Όταν σπούδαζε, ο Peter τελικά συνάντησε τη Mary Jane Watson, αλλά εκείνον τον καιρό ο Peter έβγαινε με την Gwen, έτσι η Mary Jane άρχισε να βγαίνει με τον Harry.

Αφότου βρήκε στο σπίτι της θείας του ένα απόκομμα από μια παλιά εφημερίδα που έλεγε ότι οι γονείς του ήταν προδότες της χώρας τους, ο Peter αποφάσισε να μάθει όλη την ιστορία, ταξιδεύοντας στην Αλγερία, με τη βοήθεια των Fantastic Four. Ο Peter μαθαίνει ότι οι γονείς του υποτίθεται ότι ήταν κατάσκοποι που δούλευαν για τον Red Skull, και βρήκε τις ταυτότητές τους για την οργάνωση του Skull. Επίσης, ο Spider-Man βρέθηκε αντιμέτωπος με τον αρχικό Ναζί, Red Skull, και τους άνδρες του (που δούλεψαν πρωτύτερα για τον άλλον Red Skull). Στη συνέχεια, ο Peter βρήκε τη CIA ταυτότητα του πατέρα του, που του απέδειξε ότι οι γονείς του ήταν μυστικοί πράκτορες της κυβέρνησης. Με αποδεικτικά στοιχεία για να αθωώσει τους γονείς του, ο Peter επέστρεψε στις Η.Π.Α.

Εβδομάδες μετά την επιστροφή του Kraven the Hunter και αφότου πολέμησε έναν νέο Vulture, ο Peter άρχισε να αναρωτιέται αν θα ήταν καλύτερα να μην είναι Spider-Man. Η εγκληματικότητα αυξήθηκε και ο Kingpin εμφανίστηκε στη Νέα Υόρκη, και απήγαγε τον J.J. Jameson. Ο Peter αναγκάστηκε να επιστρέψει στην υπερηρωική του ταυτότητα.

Ένα μυστηριώδες τεχνούργημα με την ονομασία Tablet of Life and Time, που ήταν έκθεμα στο Empire State University, κλάπηκε από τον Kingpin. Η Πλάκα πέρασε από πολλούς ανθρώπους που προσπάθησαν να την πάρουν, όπως τον Spider-Man, τον Shocker (ο οποίος δούλευε για τον Kingpin) και τον Man Mountain Marko (ο οποίος δούλευε για την οικογένεια του εγκλήματος, Maggia). Τελικά, η Πλάκα έπεσε στα χέρια του αφεντικού των Maggia, Silvermane, ο οποίος απήγαγε τον Doctor Curt Connors και τον εξανάγκασε να μεταφράσει την Πλάκα. Ο Connors κατόρθωσε να δημιουργήσει ένα ισχυρό ελιξίριο νεότητας χάρη στην Πλάκα. Ο Silvermane ήπιε το ελιξίριο και έγινε ξανά νέος. Ο Spider-Man παρακολουθούσε τρομοκρατημένος, καθώς το ελιξίριο έκανε τον Silvermane να γίνεται ολοένα και νεότερος, μέχρι τη στιγμή που φάνηκε να εξαφανίζεται τελείως. Τότε, οι συνέπειες του ελιξιρίου αντιστράφηκαν και ο Silvermane γρήγορα επέστρεψε στην ηλικία των τριάντα εννέα ετών. Εν τω μεταξύ, ο Connors διέφυγε ως Lizard.

Ο Θάνατος των Stacy
Σύντομα, ο Doctor Octopus κατάφερε να αποκτήσει ξανά τους μεταλλικούς βραχίονές του και δραπέτευσε από τη φυλακή. Αφότου ο Spider-Man ματαίωσε την απόπειρά του να κάνει αεροπειρατεία, ο Doctor Octopus άρχισε να επιτίθεται την κύρια μονάδα παραγωγής ενέργειας της πόλης. Παρόλο που ο Spider-Man διέφυγε από τον Doctor Octopus, δέχθηκε αιφνιδιαστική επίθεση από αυτόν την επόμενη μέρα. Πολέμησαν σε μια οροφή και ο Captain Stacy πέθανε σώζοντας ένα παιδί από συντρίμμια που έπεφταν. Πριν πεθάνει, ο Stacy αποκάλυψε στον Spider-Man ότι ήξερε την ταυτότητά του, και ζήτησε από αυτόν να φροντίσει τη Gwen.

Κατηγορούμενος για το θάνατο του Stacy, ο Spider-Man αντιμετώπισε μερικούς ήρωες, οι οποίοι ήθελαν να τον πάνε στις αρχές, όπως τον X-Man Iceman και τον νέο ήρωα Prowler. Ακόμα, ο Peter πήγε στο Λονδίνο για να προλάβει την Gwen πριν αναχωρήσει για πάντα, μετά το θάνατο του πατέρα της.

Τα πράγματα χειροτέρεψαν. Ο Harry εθίστηκε στο LSD, και ο Peter, μαζί με τη Gwen και τη Mary Jane, τον φρόντισαν. Αυτή η οικογενειακή πίεση προκάλεσε την επιστροφή της προσωπικότητας του Norman Osborn ως Green Goblin, ο οποίος πολέμησε ξανά με τον Spider-Man. Κατά τη διάρκεια της μάχης ο Norman εκτέθηκε

Ερωτικές σχέσεις και Νέοι Εχθροί
Ο Peter συνάντησε τη μελλοντική του σύζυγο, Mary Jane Watson(η οποία θα πέθαινε αργότερα με τραγικό τρόπο στα χέρια του Green Goblin). Αφού αποφοίτησε, ο Peter συνάντησε την ακροβάτιδα διαρρήκτρια Black Cat (συνδέθηκαν ερωτικά για λίγο καιρό) και τους εγκληματίες Hydro-Man, Speed Demon και Hobgoblin. Αντιμετώπισε επίσης τον Juggernaut και τον κοσμικό πολεμιστή Firelord. Στο μεταξύ, η σχέση του με την όμορφη Mary Jane Watson ωρίμασε και αργότερα οι δύο νέοι παντρεύτηκαν.

Η Εξωγήινη Στολή
Μαζί με άλλους ήρωες, ο Spider-Man μεταφέρθηκε σε έναν πλανήτη, τον οποίο δημιούργησε ένα σχεδόν παντοδύναμο πλάσμα που ονομαζόταν Beyonder. Έτσι, υποχρεώθηκε να πολεμήσει σε μια σειρά από <<Μυστικούς Πολέμους>> (Secret Wars). Όταν η αυθεντική στολή του σκίστηκε στη μάχη, ο υπερήρωας προσπάθησε να την επισκευάσει αλλά ενεργοποίησε κατά λάθος μια συσκευή που απελευθέρωσε μια μικρή μαύρη σφαίρα. Η σφαίρα επεκτάθηκε πάνω του, αντιγράφοντας τη στολή που φορούσε η Julia Carpenter, η Spider-Woman. Η νέα στολή του Spider-Man μπορούσε να μιμηθεί αυτόματα κάθε είδος υφάσματος, είχε αποθηκευτικό χώρο για τη φωτογραφική μηχανή και τα χρήματά του, ήταν εξοπλισμένη με τους δικούς της εκτοξευτές και διέθετε ανεξάντλητο απόθεμα ιστού. Ο υπερήρωας ανακάλυψε τελικά ότι η εξωγήινη στολή ήταν ένας έλλογος συμβιωτικός οργανισμός. Ο Spider-Man ζήτησε την επιστημονική βοήθεια του Mr. Fantastic για να το αφαιρέσει, χρησιμοποιώντας ηχητικά κύματα συγκεκριμένης συχνότητας. Ο συμβιωτικός οργανισμός αργότερα ενώθηκε με τον Eddie Brock δημιουργώντας τον Venom.

Μετέπειτα Εξελίξεις
Αφού ηγήθηκε μιας εγκληματικής αδελφότητας για πολλά χρόνια, ο Norman Osborn επέστρεψε στη ζωή του Peter. Ο Peter συνάντησε επίσης έναν άντρα που ονομαζόταν Ezekiel, ο οποίος υποστήριζε ότι οι δυνάμεις του Spider-Man ήταν αποτέλεσμα μαγείας και όχι μιας ραδιενεργού αράχνης. Αργότερα, ο Peter αντιμετώπισε την Queen (Βασίλισσα), η οποία είχε τη δύναμη να ελέγχει τα έντομα και τον μεταμόρφωσε σε μια γιγαντιαία αράχνη. Αφού ξαναπήρε την ανθρώπινη μορφή του, ο Peter διαπίστωσε ότι οι ικανότητες και η δύναμή του είχαν αυξηθεί και ότι είχε αποκτήσει τη δυνατότητα να παράγει οργανικό ιστό. Συνεργάστηκε επίσης με τη νέα ομάδα των Avengers. Ύστερα από μία σύγκρουση με τον πανίσχυρο Morlun, και αφού όλοι πίστεψαν ότι ο ήρωας είχε χάσει τη ζωή του, ο Peter δέχτηκε προσωρινά μια νέα θωρακισμένη στολή και εργάστηκε για τον Tony Stark. Τελικά επέστρεψε στην παραδοσιακή στολή του.

Civil War
Ο Peter υποστήριξε τον Iron Man (Tony Stark) στη διάρκεια του Civil War, και μάλιστα έφτασε στο σημείο να καταγραφεί και να αποκαλύψει την πραγματική του ταυτότητα στη διάρκεια μιας συνέντευξης τύπου. Όταν όμως είδε τις τακτικές που ακολουθούσε η παράταξή του για να νικήσει, μετάνιωσε για την απόφασή του αυτή και προσχώρησε στην αντίσταση του Captain America. Για ένα μικρό χρονικό διάστημα ξαναφόρεσε τη μαύρη στολή του, ενώ κρύφτηκε μαζί με τη Mary Jane και τη θεία του May. Σύντομα όμως ξαναφόρεσε την κόκκινη και μπλε στολή.

Με τον Spider-Man να προσπαθεί να διαφύγει από τη S.H.I.E.L.D. και την κυβέρνηση των ΗΠΑ επειδή αψήφησε το Superhuman Registration Act, ο Norman Osborn είχε την τέλεια δικαιολογία για να διατάξει τους νέους Thunderbolts να πιάσουν τον Spider-Man. Ένας από τους Thunderbolts, ο Mac Gargan, είχε αλλάξει τη στολή του Scorpion για να γίνει ο νέος Venom. Όταν ο συμβιωτικός οργανισμός βρήκε τον αρχικό Venom, Eddie Brock, και συνειδητοποίησε ότι είχε θεραπευτεί από τον καρκίνο, προσπάθησε να δεθεί ξανά μαζί του, αλλά το σώμα του Brock τον απέρριψε και αντ' αυτού μεταμορφώθηκε στον Anti-Venom. Ο Brock συνεργάστηκε με τον παλιό του εχθρό, Spider-Man, για να νικήσει τους Thunderbolts.

Ο Θανάσιμος Τραυματισμός της May
Πέρα από το γεγονός ότι η κυβέρνηση τον είχε επικηρύξει, ο Peter τώρα έπρεπε να τα βγάλει πέρα και με το γεγονός πως όλοι οι παλιοί του εχθροί ήξεραν ποιος είναι. Μέσα από τη φυλακή, ο Kingpin προσέλαβε ένα δολοφόνο, που έστησε ενέδρα έξω από το δωμάτιο του ξενοδοχείου στο οποίο έμεναν ο Peter, η Mary Jane και η θεία May. Ο δολοφόνος επωφελήθηκε από μια στιγμή που ο Peter δεν ήταν σε εγρήγορση και τον πυροβόλησε. Χάρη στην αραχνοαίσθηση ο Peter απέφυγε τη σφαίρα, αλλά αυτή χτύπησε τη May. Ο Peter και η Mary Jane την πήγαν στο νοσοκομείο, όπου ο γιατρός τούς είπε ότι ήταν πολύ αδύναμη για να επιβιώσει. Έχοντας ανάγκη από χρήματα για να πληρώσει τη θεραπεία της, ο Peter ζήτησε τη βοήθεια του πλουσιότερου ανθρώπου που ήξερε, του Tony Stark. Αμέσως αυτός άλλαξε σε Iron Man και προσπάθησε να συλλάβει τον Peter, αλλά ο Peter κατάφερε να τον τυλίξει με τους νέους ιστούς του, που τώρα εκσφενδονίζονταν κατευθείαν από τους καρπούς του. Όσο ο Iron Man ήταν παγιδευμένος, ο Peter κατηγόρησε τον Tony ότι τον παραπλάνησε και τον έκανε να διαπράξει το χειρότερο σφάλμα της ζωής του. Κατόπιν απαίτησε από τον Tony να βοηθήσει τη May. Ο Tony αρνήθηκε, λέγοντας ότι δεν μπορούσαν να τον δουν να βοηθά έναν φυγά όπως ο Peter. Αφού έλυσε τα δεσμά του, έφυγε χωρίς να ξαναπροσπαθήσει να συλλάβει τον Peter, αλλά κατέστησε σαφές ότι δε θα τον βοηθούσε. Αργότερα ο μπάτλερ του Tony, ο Edwin Jarvis- που έβγαινε κάποτε με τη May- κατέφτασε στο νοσοκομείο με μια επιταγή δυο εκατομμυρίων δολαρίων για να βοηθήσει την πληρωμή της περίθαλψής της. Παρ' όλα αυτά, ο γιατρός πίστευε ότι η θεία May δε θα ζούσε για πολύ.

Συμφωνία με τον Mephisto
Συντετριμμένος από τύψεις για τον τραυματισμό της May, ο Peter έψαξε όλη την πόλη για να βρει θεραπεία. Επισκέφθηκε τον Dr. Strange, ο οποίος μετέφερε το αστρικό σώμα του Spider-Man σε όλο τον κόσμο για να ζητήσει βοήθεια, αλλά κανείς δεν μπορούσε να τη σώσει. Μέχρι που ο Peter προσπάθησε να ταξιδέψει στο παρελθόν για να σταματήσει το δολοφόνο, αλλά απέτυχε. Τότε ο Mephisto εμφανίστηκε στον Peter και τη Mary Jane με μια προσφορά. Θα έσωζε τη θεία May και θα άλλαζε την πραγματικότητα ώστε κανείς να μη θυμόταν ότι ο Peter ήταν ο Spider-Man. Το μόνο που ήθελε σε αντάλλαγμα ήταν τη μεγαλύτερη πηγή της ευτυχίας τους: το γάμο τους. Ο Peter και η Mary Jane μετά από πολλή σκέψη δέχτηκαν την προσφορά του Mephisto. Το επόμενο πρωί ο Peter ξύπνησε μόνος -αλλά με τη θεία May ζωντανή και υγιή να του μαγειρεύει τηγανίτες- και χωρίς κανέναν να γνωρίζει ότι κάποτε τα πράγματα ήταν διαφορετικά.

Brand New Day (Μια Ολοκαίνουρια Μέρα)
Αν και ο Mephisto υποτίθεται ότι θα έκανε μερικές μικροαλλαγές, τελικά είχε αλλάξει δραστικά τη ζωή του Peter. Ο Peter ήταν και πάλι μόνος, ζούσε στο σπίτι της θείας May, ενώ παράλληλα έψαχνε για διαμέρισμα στο Μανχάταν. Ο παλιός του φίλος, Harry Osborn, είχε επιστρέψει, παρ' ότι θεωρούνταν νεκρός. Και χωρίς τη Mary Jane στη ζωή του, ο Peter κατάλαβε πόσο άτυχος ήταν στην αγάπη. Κάποια πράγματα ωστόσο έμειναν τα ίδια. Με την Daily Bugle να αντιμετωπίζει προβλήματα ρευστότητας, ο J. Jonah Jameson δεν είχε πληρώσει τον Peter για αρκετές φωτογραφίες που είχε αγοράσει. Όταν ο Peter ζήτησε από τον Jameson τα χρήματα που του χρώσταγε, άρχισαν να τσακώνονται και ο Jameson έπαθε καρδιακή προσβολή. Ο Jameson επέζησε, αλλά η εφημερίδα έπρεπε να πουληθεί και ο Peter κατέληξε εργαζόμενος ως παπαράτσι. Σύντομα τα παράτησε κι έγινε φωτογράφος για λογαριασμό της νέας εφημερίδας του Ben Urich, Front Line.

Νέες Εξελίξεις
Πολλοί από τους εχθρούς του Spider-Man επανεμφανίστηκαν σύντομα. Ωστόσο, από τη στιγμή που δε γνώριζαν πια τη μυστική του ταυτότητα, μπορούσε να πολεμήσει με τους δικούς του όρους. Η θεία May δούλευε εθελοντικά στο άσυλο αστέγων του φιλάνθρωπου Martin Li, ο οποίος στην πραγματικότητα ήταν ένας μαφιόζος της Τσάιναταουν με το όνομα Mr. Negative. Ο Eddie Brock επέστρεψε, όχι πια σαν Venom αλλά σαν νέος Anti-Venom. Την επιστροφή του έκανε και ο Norman Osborn ως αρχηγός των Thunderbolts, όπως και των Avengers - μία ομάδα διαφορετική από τους μυστικούς Avengers με τους οποίους συνεργαζόταν ο Spider-Man. Πολέμησε επίσης μια νέα υπερεγκληματία ονόματι Menace, που ξεσήκωσε πολλά από τα κόλπα του Green Goblin. Μια νέα ηρωίδα- η Jackpot- μπήκε κι αυτή στη ζωή του Peter. Καθώς ήταν μια ψηλή και όμορφη κοκκινομάλλα, ο Peter πίστευε πως ήταν η Mary Jane, με την οποία εξακολουθούσε να έχει μια ρομαντική -αλλά προφανώς πικρή- ιστορία. Αντί γι' αυτό, αποδείχθηκε ότι ήταν η Alana Jobson, μια γυναίκα που είχε αγοράσει την ταυτότητα από τη Sara Ehret. Η Alana πέθανε αμέσως μόλις ο Peter έμαθε το μυστικό της εξαιτίας των φαρμάκων που έπαιρνε για να αποκτήσει τις δυνάμεις της. Αν και ο Peter απολάμβανε το γεγονός ότι κανείς άλλος εκτός από τον ίδιο δε γνώριζε τη μυστική του ταυτότητα, αποκάλυψε το αληθινό του όνομα σε μερικούς φίλους του στην ομάδα των Avengers.

Δυνάμεις
Ο Spider-Man κατέχει τη δύναμη, την ταχύτητα, την ευκινησία και τα αντανακλαστικά μιας αράχνης. Μπορεί να προσκολλάται σε κάθε επιφάνεια και παράγει οργανικό ιστό. Επίσης κατέχει μια έκτη αίσθηση που τον προειδοποιεί για κάθε κίνδυνο και λειτουργεί ως φυσικό ραντάρ. Κατασκεύασε επίσης αραχνοπομπούς με τους οποίους εντοπίζει τους εχθρούς του, αξιοποιώντας παράλληλα την αραχνοαίσθησή του.

Προσπάθησε να συνεργαστεί με τους Fantastic Four και μπλέχτηκε σε διαμάχη με τον Human Torch.